23/11/2012 | Administración LocalMunicipal
Trazo
Aprobación definitiva da Ordenanza reguladora da tarxeta metropolitana Galicia social (TMGS)

ANUNCIO APROBACIÓN DFFINITIVA DA ORDENANZA REGULADORA DA TARXETA METROPOLITANA GALICIA SOCIAL (TMGS). Ao non presentarse reclamacions durante o prazo de trinta dias de exposición ao público, queda automáticamente elevado a definitivo o acordo plenario inicial de data 29-06-2012, de aprobación da Ordenanza reguladora da tarxeta metropolitana de Galicia social (TMGS), e en cumprimento do artigo 70.2 da Lei 7/1985, do 2 de abril, reguladora das bases do réxime local, faise público o seu texto íntegro para o xeral coñecemento: ORDENANZA REGULADORA DA TMGS Artigo 1.–Obxecto. A presente normativa ten como obxecto a regulación do réxime de concesión das axudas ao transporte do colectivo de maiores, persoas con discapacidade e persoas en situación de desemprego ou de emerxencia social, por parte do Concello de Trazo, coa intención de promover e facilitar no seu ámbito territorial a mobilidade, o desprazamento e a intercomunicación a través dos medios de transporte público. Artigo 2.–Ámbito de Aplicación. As axudas ás que fai referencia esta ordenanza serán de aplicación en tódos os medios de transporte público incluídos no anexo técnico do II convenio de colaboración para o desenvolvemento conxunto do transporte metropolitano de Galicia na área de transporte metropolitano de Santiago, que o Concello de Trazo ten asinado coa Consellería de Medio Ambiente, Territorio e Infraestruturas da Xunta de Galicia, e serán de aplicación exclusiva naquelas viaxes que teñan como orixe ou destino o Concello de Trazo. Artigo 3.–Obxectivos. O obxectivo xeral do programa de TMGS é o de prestar apoio a colectivos en situación de especial vulnerabilidade, neste caso, persoas maiores, persoas con discapacidade e persoas en situación de desemprego ou de emerxencia social. Os obxectivos específicos que se pretenden son: Facilitar a integración e a promoción sociais. Facilitar o acceso ao emprego. Facilitar o acceso a recursos normalizados. Artigo 4.–Títulos de viaxe. A estes efectos tan só será considerado válido como título de viaxe a tarxeta metropolitana de Galicia social (TMG social). Os títulos de viaxe expediranse con carácter nominativo e serán de uso exclusivo do seu titular, que tan só poderá ser titular dunha única TMGS expedida por calquera dos concellos que integran a área de transporte metropolitano de Santiago, quen se responsabiliza da súa custodia e correcto uso, estando obrigado a comunicar ó Concello a súa perda ou deterioro coa finalidade de proceder á súa anulación e substitución. A partir da entrada en vigor da presente ordenanza quedan expresamente anulados calquera outros títulos, bonos ou tarxetas expedidos polo Concello coa finalidade de subvencionar o transporte público aos particulares. Artigo 5.–Beneficiarios e requisitos. Poderán ser beneficiarios, previa solicitude nos servizos correspondentes do Concello: a) As persoas maiores de sesenta e cinco anos, sen actividade laboral, que acrediten estar empadroadas no Concello de Trazo no momento da súa solicitude e que acrediten o seu empadroamento en calquera dos concellos da área de transporte metropolitano de Santiago nos doce meses anteriores á solicitude da axuda e teñan uns ingresos persoais nos superiores a 1,5 veces o valor do IPREM. b) As persoas en situación de desemprego que cumpran os seguintes requisitos: 1. Atoparse inscrito como demandante de emprego, de xeito ininterrompido durante os doce meses anteriores á data da súa solicitude.2. Ter realizado actividade laboral durante un tempo mínimo de doce meses nos derradeiros cinco anos.3. Carecer de recursos propios.4. Participar activamente en itininerarios de inserción laboral.5. Estar empadroado no Concello de Trazo no momento de facer a solicitude e acreditar un empadroamento anterior a doce meses en calquera dos concellos da área de transporte metropolitano de Santiago. c) As persoas que acrediten una discapacidade en grao igual ou superior ó 65%, acreditada a través de copia de certificación de minusvalía de EVO, que cumpran os seguintes requisitos: 1. Ter un nivel de ingresos persoais igual ou inferior a 1,5 veces o valor do IPREM.2. Estar empadroado no Concello de Trazo no momento de facer a solicitude e acreditar un empadroamento anterior a doce meses en calquera dos concellos da área de transporte metropolitano de Santiago. d) Con carácter extraordinario, aquelas persoas, residentes no Concello de Trazo, que a criterio dos servizos sociais do Concello e atendendo a razóns de emerxencia social ou de precariedade persoal, puideran precisar destas axudas. Artigo 6.–Contía das axudas. A contía das axudas fixarase tomando como referencia o prezo da viaxe sinxela correspondente a un Salto, abonado mediante tarxeta metropolitana de Galicia e explicitado no anexo técnico do convenio citado no artigo 2 da presente ordenanza, na actualidade 0,78 euros, e poderá ser variado, no seu caso, de acordo coas variacións que este prezo poida experimentar durante a vixencia da presente ordenanza. O Concello de Trazo subvencionará nun cincuenta por cento do seu importe, ata un máximo de vinte viaxes mensuais, as viaxes efectuadas polas persoas dos colectivos beneficiarios do artigo 5 desta ordenanza. No que se refire ás axudas ó transporte concedidas ó colectivo ó que fai referencia o artigo 5 no seu apartado d), a súa contía virá determinada pola proposta de concesión que os servizos sociais do Concello estimen necesaria. A Xunta de Goberno Local/alcalde, determinará o importe así como o número de viaxes mensuais subvencionables. Artigo 7.–Duración das axudas. Con carácter xeral, estas axudas terán vixencia en tanto se manteñan as condicións que determinaron a súa concesión e serán revisadas aos doce meses da súa concesión, estando obrigado o beneficiario a aportar en cada momento a documentación xustificativa que lle sexa requirida polos servizos municipais. Os beneficiarios están obrigados a comunicar de inmediato ó Concello de Trazo calquera variación na súa situación persoal que puidera supoñer o incumprimento das condicións que determinaron a súa concesión. Con carácter extraordinario, as axudas concedidas previo informe dos servizos sociais do Concello terán a vixencia que estes mesmos determinen e interromperanse no momento en que, previo informe, así o consideren. Artigo 8.–Solicitudes e documentación. As solicitudes para acollerse aos beneficios da TMG social deberán ser presentadas por Rexistro no Concello, mediante a cumplimentación do impreso oficial que o Concello habilitará para tal fin, coa excepción das axudas que vaian a ser concedidas ó amparo do disposto no apartado d) do artigo 5 desta ordenanza, que serán tratadas directamente polos servizos sociais do Concello. O prazo de solicitude estará permanentemente aberto. O solicitante deberá facilitar o número da súa tarxeta metropolitana de Galicia, que deberá adquirir ás súas expensas nos lugares habilitados para elo, para que por parte dos servizos municipais sexa convertida en TMG social, una vez aceptada a súa solicitude. Con carácter xeral, deberán ir acompañadas de copia do DNI do solicitante e, no caso de non levar empadroado no Concello de Trazo un tempo superior a doce meses, certificado de ter estado empadroado en calquera dos concellos da área de transporte metropolitano de Santiago nos meses inmediatamente anteriores ata xustificar un mínimo de doce meses consecutivos en total. Con carácter específico, deberá ser aportada igualmente a seguinte documentación: As solicitudes formuladas por persoas maiores de 65 anos, ó amparo do disposto no apartado a) do artigo, 5, deberán ir acompañadas de: Certificado da Seguridade Social indicando si a persoa solicitante é perceptora de pensión e, de ser así, facendo constar o seu importe. Fotocopia da declaración do IRPF do último ano ou, de non ter obriga de facela, certificación da Axencia Tributaria que o acredite. As solicitudes formuladas por persoas en situación de desemprego ó amparo do disposto no apartado b) do artigo 5, deberán ir acompañadas de: Informe de vida laboral. Certificación de estar inscrita como demandante de emprego no INEM, indicando o período temporal e si é beneficiario ou non de prestación ou subsidio, con indicación, no seu caso, do seu importe. Certificación da Seguridade Social indicando si é perceptora de pensión e, de ser así, facendo constar o seu importe. Fotocopia da declaración do IRPF do último ano ou, de non ter obriga de facela, certificación da Axencia Tributaria que o acredite. Certificación de estar participando activamente en itinerarios de inserción laboral. As solicitudes presentados por persoas con discapacidade ás que fai referencia o apartado c do artigo 5 da presente ordenanza, deberán ir acompañadas de: Certificado expedido pola Seguridade Social indicando si é perceptora de pensión e, de ser así, indicación do seu importe. Fotocopia da declaración do IRPF do último ano ou, de non ter obriga de facela, certificación da Axencia Tributaria que o acredite. Fotocopia de certificación EVO de minusvalía. d) A concesión de axudas ó transporte derivadas do disposto no apartado d) do artigo 5 da presente ordenanza serán tramitadas directamente polos servizos sociais municipais, os cales requirirán a documentación xustificativa necesaria en cada momento para a elaboración dun informe documentado que xustifique a súa concesión ou denegación. Artigo 9.–Concesión das axudas. As solicitudes de TMG social presentadas de conformidade co disposto nos apartados a), b) e c) do artigo 5 desta ordenanza, debidamente xustificadas serán resoltas favorablemente e concedidas nun prazo máximo de tres días, salvo causa de forza maior que o impida. Si se producira algunha denegación, esta deberá ser comunicada por escrito ó interesado, explicando as causas que motivan a súa denegación, dentro do prazo máximo de sete días naturais a contar dende a data de cumplimentación da solicitude. Contra esta decisión, o interesado poderá formular escrito de alegacións dirixido ao señor alcalde, no prazo de quince días naturais a contar dende a data de notificación da súa denegación, que deberá ser contestado no prazo de sete días naturais a contar dende a data de rexistro do escrito de alegacións. O abonamento das axudas canalizadas a través da TMG social faranse efectivas no momento de efectuar a recarga da tarxeta por parte do seu titular, ou actualizando a tarxeta nos ATM bancarios autorizados, a partir do mes seguinte ao da realización dos consumos, mediante compensación do cincuenta por cento do importe de ata un máximo de vinte viaxes realizados no mes anterior, e así sucesivamente. Estas compensación serán acumulables por un período máximo de dous meses, entendéndose desistidas se neste prazo non se solicitaran. As axudas tramitadas polos servizos sociais do Concello, previo informe de estes e a proposta do responsable da área, serán concedidas polo alcalde/Xunta de Goberno Local. Artigo 10.–Uso da tarxeta. A tarxeta e persoal e intransferible, responsabilizándose o seu titular do seu uso correcto. A tarxeta deberá ser mostrada ó condutor do autobús e presentada nas máquinas canceladoras dos mesmos. O titular deberá identificarse mediante DNI, pasaporte, permiso de conducir ou documento análogo sempre que sexa requirido para elo polo condutor do autobús, inspectores da compañía de transportes ou persoal do Concello debidamente acreditados. O titular da tarxeta está obrigado a mantela en bo estado e a comunicar ó Concello a súa perda ou roubo que puidera significar a utilización por persoas non autorizadas para elo. O incumprimento deste deber podería determinar a esixencia de responsabilidades conforme ó réxime sancionador desta ordenanza. O mantemento da situación de beneficiario está condicionada a que o mesmo reúna en todo momento os requisitos esixidos. Transcorridos 12 meses dende a data de concesión, o Concello poderá dar de baixa aquelas tarxetas cuxos titulares non houberan renovado a documentación acreditativa da permanencia das circunstancias que motivaron a súa concesión. Estes beneficios suspendidos por esta causa, serán repostos de inmediato a partir do momento en que se acredite o dereito efectivo aos mesmos. Artigo 11.–Dereitos e obrigas dos usuarios. No marco dos dereitos e deberes que con carácter xeral se recollen nos artigos 6º e 7º da Lei 1372008 do 3 de decembro de servizos sociais de Galicia e, se é o caso, sobre o procedemento administrativo común, as persoas usuarias do programa TMG social, terán os seguintes dereitos e obrigas: DEREITOS: – Ser tratadas co respecto debido a súa dignidade. – Coñecer a organización e regulamento do programa. – ó tratamento confidencial dos seus datos de acordo co disposto la Lei Orgánica 15/1999, do 13 de decembro, de protección de datos de carácter persoal. – Recibir información precisa e clara sobre as posibles modificacións sobrevidas durante a prestación efectiva do programa. – Prestar queixas e suxestións sobre a prestación efectiva do programa, de xeito directo ou mediante o uso do buzón de suxestións e do libro de reclamacións. OBRIGAS: – Cumprir coas condicións xerais recollidas neste regulamento e coas específicas que se determinen no seu caso para cada modalidade axuda ó transporte. – Facilitar e colaborar no seguimento e avaliación do programa e aportar a documentación requirida en cada momento para a comprobación de datos. – Respectar a dignidade persoal e profesional das persoas que presten o programa, tanto a nivel municipal como das empresas prestadoras dos servizos de transporte, así como respectar os límites das súas obrigas laborais. – Informar dos cambios que puideran implicar unha modificación no dereito ou circunstancias especiais de participación no programa. – Adquirir de xeito individual, persoal e ó seu cargo, a tarxeta de transporte metropolitano nas oficinas bancarias encargadas da súa expedición. – Comunicar o deterioro ou extravío da súa tarxeta de transporte metropolitano coa finalidade da súa anulación ou substitución. Artigo 12.–Dereitos e obrigas da entidade prestadora do servizo. DEREITOS: – A requirir a documentación e información precisas para a instrución dos expedientes individuais e para a valoración do programa. – A realizar as actuacións de comprobación precisas para a elaboración das correspondentes proposta de inclusión, permanencia ou baixa no programa. – A introducir as modificacións que considere tecnicamente necesarias para a mellora na eficacia e eficiencia do programa. OBRIGAS: – Respectar as bonificacións e condicións de acceso ó programa establecidos neste regulamento e na correspondente ordenanza municipal. – Poñer a disposición das persoas coas súas funcións o presente regulamento. – Velar polo respecto aos dereitos das persoas beneficiarias recollidos no presente regulamento e aqueles outros recoñecidos na lexislación vixente. Artigo 13.–Causas e procedemento de baixa.1. Serán CAUSAS de baixa no programa do TMGS as seguintes: – Renuncia da persoa usuaria, con indicación da data de baixa prevista. – Traslado de residencia ou baixa no padrón municipal de habitantes. – Falecemento. – Desaparición/modificación substancial das circunstancias ou requisitos que motivaron a alta, así como a non renovación da documentación acreditativa do mantemento das ditas circunstancias ou requisitos. – O mal uso/custodia da TMS en canto é un documento persoal e intransferible, así como a negativa a identificarse como titular a través de documento de identificación fehaciente á demanda do condutor do autobús, inspector da compañía de transporte ou persoal do Concello de Trazo debidamente autorizado. – A non comunicación ó Concello de Trazo da perda ou roubo da TMS, que podería significar a súa fraudulenta utilización por parte doutras persoas. – O cese na prestación do Programa de axudas ó transporte por parte do Concello de Trazo.2.–PROCEDEMENTO: para que a baixa no programa surta efectos, procederase do seguinte xeito: – Proposta de baixa na actividade, que conterá os datos identificativos da persoa beneficiaria, as causas razoadas da proposta de baixa e a data proposta para a execución da medida. – Resolución de baixa, asinada polo alcalde. – Comunicación de baixa á persoa usuaria, con indicación expresa das causas que a motivan e data de execución. Conterá ademais indicación dos prazos e formas para interporsición de alegacións e recursos.3. EFECTOS: as baixas causarán efecto na data indicada na correspondente resolución, sen prexuízo de reposición inmediata no caso de aceptación de alegacións. Artigo 14.–Infraccións. Terán a consideración de moi graves e en consecuencia merecentes de sanción as seguintes infraccións: A utilización da tarxeta por persoa distinta do seu titular, co seu consentimento e sen que medie comunicación ó Concello de roubo ou extravio. A falsificación ou manipulación da documentación aportada no momento da súa solicitude ou renovación. O comportamento manifestamente inadecuado nos medios de transporte público, tales como comportamentos violentos, groseiros, sexistas, xenófobos, racistas ou calquera outros denunciados polo persoal dos medios de transporte ou outros pasaxeiros diante do Concello, que procederá á apertura das correspondentes dilixencias informativas. A negativa á presentación do DNI ou identificación persoal suficiente ó condutor do autobús, servizos de inspección da empresa ou persoal acreditado do Concello, cando lle fose requirida. Artigo 15.–Réxime sancionador. As actuacións consideradas nesta ordenanza como moi graves, conlevarán a perda do dereito á obtención da TMG social por un período de doce meses. A reiteración nestas condutas, suporán a perda definitiva do dereito. Disposición final. O presente regulamento entrará en vigor tras a súa aprobación definitiva, unha vez publicado integramente no Boletín Oficial da Provincia e permanecerá en vigor ata a súa modificación ou derogación expresa. Trazo, a 14 de novembro de 2012. O alcalde José Dafonte Varela